Keywords

Summary



Keywords

1. Tiesību aktu tuvināšana – Individuālās aizsardzības līdzekļi – Direktīva 89/686

(Padomes Direktīva 89/686, kas grozīta ar Eiropas Parlamenta un Padomes Regulu Nr. 1882/2003)

2. Tiesību aktu tuvināšana – Individuālās aizsardzības līdzekļi – Direktīva 89/686

(Padomes Direktīva 89/686, kas grozīta ar Eiropas Parlamenta un Padomes Regulu Nr. 1882/2003)

3. Tiesību aktu tuvināšana – Būvizstrādājumi – Direktīva 89/106

(Padomes Direktīva 89/106, kas grozīta ar Eiropas Parlamenta un Padomes Regulu Nr. 1882/2003)

4. Tiesību aktu tuvināšana – Atbilstības novērtējuma procedūras un noteikumi par to, kā piestiprināt un lietot “CE” atbilstības marķējumu – Lēmums 93/465

(Padomes Lēmums 93/465)

Summary

1. Standarta EN 795 noteikumiem par A1 klases drošības ierīcēm nav piemērojama Direktīva 89/686 par dalībvalstu tiesību aktu tuvināšanu attiecībā uz individuālajiem aizsardzības līdzekļiem ar grozījumiem, kas izdarīti ar Regulu Nr. 1882/2003, tās tātad nav Savienības tiesību normas un tādēļ to interpretācija neietilpst Tiesas kompetencē.

(sal. ar 36. punktu un rezolutīvās daļas 1) punktu)

2. Drošības ierīcēm, kas nav paredzētas turēšanai vai nēsāšanai, ko veiktu to lietotājs, nav piemērojama Direktīva 89/686 par dalībvalstu tiesību aktu tuvināšanu attiecībā uz individuālajiem aizsardzības līdzekļiem ar grozījumiem, kas izdarīti ar Regulu Nr. 1882/2003, – ne pašām par sevi, nedz tādēļ, ka tās ir paredzētas piestiprināšanai individuālajiem aizsardzības līdzekļiem.

(sal. ar 47. punktu un rezolutīvās daļas 2) punktu)

3. Drošības ierīcēm, kas ir daļa no būvēm, kurām tās ir piestiprinātas, lai nodrošinātu šīs būves jumta lietošanas vai darbības drošību, ir piemērojama Direktīva 89/106 par dalībvalstu normatīvo un administratīvo aktu tuvināšanu attiecībā uz būvizstrādājumiem ar grozījumiem, kas izdarīti ar Regulu Nr. 1882/2003.

Konkrētāk, Direktīvas 89/106 piemērojamība konkrētam ražojumam nozīmē, ka ir izpildīti divi nosacījumi: viens, kas attiecas uz šā ražojuma būtību, un otrs, kas saistīts ar tā funkciju. Pirmkārt, attiecībā uz to ražojumu būtību, kuriem ir piemērojama Direktīva 89/106, būvizstrādājumi ir ražojumi, kas tiek iekļauti būvēs, kuru demontēšana samazina šo būvju tehniskos rādītājus un kuru demontēšana vai aizstāšana ir būvniecības darbība. Otrkārt, attiecībā uz to ražojumu darbību, kas ietilpst Direktīvas 89/106 piemērošanas jomā, būvizstrādājumiem ir jāļauj celt būves, kas būtu piemērotas inter alia no lietošanas drošības aspekta, paredzot, ka tās ir jāprojektē un jābūvē tā, lai tās neradītu nepieņemamus nelaimes gadījumu riskus darbā vai ekspluatācijā, piemēram, slīdēšanu, krišanu, sadursmes, apdegumus, nāvējošu elektrošoku un traumas, ko rada sprādzieni. Tādējādi ierīcēm aizsardzībai pret krišanu no augstuma, kas veido daļu no būves un kuru mērķis ir nodrošināt personu drošību, tām veicot būvdarbus uz jumtiem, novēršot krišanu no augstuma, kas var notikt jumta lietošanas gadījumā vai saistībā ar tā funkcijām, tostarp būvdarbu tīrīšanas un labošanas gadījumā, ir piemērojama Direktīva 89/106.

(sal. ar 51.–55., 59. punktu un rezolutīvās daļas 3) punktu)

4. “CE” marķējuma fakultatīva uzlikšana ražojumiem, kas neietilpst tās direktīvas piemērošanas jomā, saskaņā ar kuru tās uzliktas, ir pretrunā Lēmumam 93/465 par atbilstības novērtējuma procedūru dažādu posmu moduļiem un noteikumiem par to, kā piestiprināt “CE” marķējumu, ko paredzēts izmantot tehniskas saskaņošanas direktīvās, pat tad, ja šie ražojumi atbilst tajā noteiktajām tehniskajām prasībām. “CE” marķējumu uzliek tikai tiem ražojumiem, par kuriem konkrētajos Savienības saskaņošanas tiesību aktos ir paredzēti noteikumi tā uzlikšanai, un to neuzliek nevienam citam produktam.

(sal. ar 63. un 64. punktu un rezolutīvās daļas 4) punktu)